## Rješenje kojim se Gradu Splitu, Split, odobrava prospekt o izdavanju municipalnih obveznica 2. tranše javnom ponudom, u nematerijaliziranom obliku,...

### NN 139/2006 (22.12.2006.), Rješenje kojim se Gradu Splitu, Split, odobrava prospekt o izdavanju municipalnih obveznica 2. tranše javnom ponudom, u nematerijaliziranom obliku,...

# HRVATSKA AGENCIJA ZA NADZOR FINANCIJSKIH USLUGA

**3164**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05), članka 22. stavka 4. i članka 96. stavak 4. Zakona o tržištu
vrijednosnih papira (»Narodne novine«, broj 84/02), a temeljem zahtjeva GRADA
SPLITA, Split, Obala kneza Branimira 17 za odobrenje prospekta o izdavanju
municipalnih obveznica 2. tranše javnom ponudom i odobrenje objavljivanja
podataka prilikom uvrštenja obveznica u prvu kotaciju, Uprava Hrvatske agencije
za nadzor financijskih usluga, na sjednici održanoj 14. prosinca 2006. godine,
donijela je

## RJEŠENJE

1. GRADU SPLITU, Split, Obala kneza Branimira 17, odobrava se prospekt o
izdavanju municipalnih obveznica 2. tranše javnom ponudom, u nematerijaliziranom
obliku, na ime, u ukupnom iznosu od EUR 4.000.000,00 u denominaciji od EUR 1,
dospijeća 2013. godine.
2. GRADU SPLITU, Split, Obala kneza Branimira 17, odobrava se objavljivanje
podataka iz prospekta iz točke 1. prilikom uvrštenja obveznica u prvu kotaciju,
a nakon što Hrvatskoj agenciji za nadzor financijskih usluga u roku od sedam
dana od isteka roka za uplatu obveznica, dostavi obavijest o broju i postotku
upisanih i uplaćenih obveznica te osobama koje su upisale i uplatile obveznice.
3. Ovo rješenje objaviti će se u »Narodnim novinama«.

```
Obrazloženje
```

GRAD SPLIT, Split, Obala kneza Branimira 17 (u daljnjem tekstu: Izdavatelj),
podnio je 6. prosinca 2006. godine, Zahtjev za odobrenje prospekta o izdavanju
municipalnih obveznica 2. tranše javnom ponudom i za odobrenje objavljivanja
podataka iz Prospekta prilikom uvrštenja obveznica u prvu kotaciju, te
dokumentaciju u privitku, sukladno odredbama Zakona o tržištu vrijednosnih
papira (»Narodne novine«, broj 84/02, daljnjem tekstu: Zakon) i Pravilnika o
sadržaju zahtjeva i prilozima za odobrenje prospekta i skraćenom prospektu
(»Narodne novine«, broj 118/03, u daljnjem tekstu: Pravilnik).
Sukladno Odluci Gradskog vijeća Grada Splita o zaduživanju Grada Splita
izdavanjem municipalnih obveznica od 14. prosinca 2005. godine, Grad Split se
zadužuje izdavanjem municipalnih obveznica, javnom ponudom, u
nematerijaliziranom obliku, na ime, u ukupnom nominalnom iznosu od 8.000.000,00
EUR, u denominaciji od EUR 1, dospijeća 2013. godine.
Odlukom Vlade Republike Hrvatske o davanju suglasnosti Gradu Splitu za
zaduživanje izdavanjem municipalnih obveznica, od 28. travnja 2006. godine, dana
je suglasnost Gradu Splitu za zaduženje na domaćem tržištu kapitala, izdavanjem
municipalnih obveznica, u ukupnom iznosu od 8.000.000,00 EUR (protuvrijednost u
kunama prema srednjem tečaju Hrvatske narodne banke), što na dan obrade zahtjeva
iznosi 58.548.216,00 kuna. Prema navedenoj Odluci, sredstva će se realizirati u
dvije tranše (prva polovina iznosa početkom lipnja, druga polovina početkom
prosinca 2006. godine), a koristiti će se za financiranje razvojnih projekata,
utvrđenih Odlukom Gradskog vijeća Grada Splita o prihvaćanju kapitalnih
projekata koji se financiraju zaduživanjem putem obveznica pod brojem klasa:
402-01/05-01/159, od 14. prosinca 2005. godina i Odlukom Gradskog vijeća Grada
Splita o zaduživanju Grada Splita izdavanjem municipalnih obveznica pod brojem,
klasa: 402-01/05-01/160 od 14. prosinca 2005. godine.
Rješenjem Agencije za nadzor financijskih usluga od 06. srpnja 2006, pod brojem,
klasa: UP/I-450-08/06-11/19, urbroj: 326-101/06-4 Gradu Splitu odobren je
prospekt o izdavanju municipalnih obveznica 1. tranše javnom ponudom, u
nematerijaliziranom obliku, na ime, u ukupnom iznosu od EUR 4.000.000,00 u
denominaciji od EUR 1, dospijeća 2013. godine, kao i objavljivanje podataka iz
prospekta prilikom uvrštenja obveznica u prvu kotaciju.
Izdanje 2. tranše Obveznica grada Splita u nematerijaliziranom obliku, na ime,
dospijeća 24. srpnja 2013. godine, čini integralno izdanje obveznica s izdanjem
od EUR 4.000.000,00 obveznica grada Splita, izdanim 24. srpnja 2006 (»1.
Tranša«), te će se kao takvo zajednički smatrati jednom jedinstvenom i
istovrsnom obvezom grada Splita u ukupnom iznosu od EUR 8.000.000,00, dospijeća
24. srpnja 2006. godine.
Razdoblje upisa obveznica trajat će 5 (pet) radnih dana od dana otvaranja upisa,
naznačenog u javnom pozivu na upis.
Uplata obveznica trajat će 1 (jedan) radni dan počevši 2. (drugog) radnog dana
nakon zatvaranja razdoblja upisa. Datum i vrijeme uplate bit će naznačeno u
javnom pozivu na upis.
Sredstva na ime upisa obveznica bit će uplaćena prema instruk­ciji plaćanja,
koju će Agent i Pokrovitelj izdanja, neposredno uručiti prilikom upisa, ukoliko
je riječ o fizičkoj osobi ili poslati jedan radni dan nakon zatvaranja razdoblja
upisa, ukoliko je riječ o pravnoj osobi. odnosno institucionalnom investitoru.
Dan uplate je datum izdanja Obveznica.
Sukladno odredbi članka 2. stavak 3. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06) Izdavatelj je kao tijelo javne vlasti oslobođen od
plaćanja naknade i administrativnih pristojbe.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju municipalnih obveznica 2. tranše javnom ponudom i za
odobrenje objavljivanja podataka prilikom uvrštenja obveznica u prvu kotaciju
priloženi svi prilozi propisani Zakonom i Pravilnikom i da podneseni Prospekt
sadrži sve podatke u skladu s odredbom članka 21. Zakona, pa je sukladno odredbi
članka 22. stavak 4. i članka 96. stavak 4. Zakona valjalo riješiti kao u izreci
ovoga rješenja
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-12/17
Urbroj: 326-111/06-2
Zagreb, 14. prosinca 2006

Predsjednik Uprave
**Ante Samodol**, v. r.

Rješenje, NN 139/2006-3164
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)